講古文聯句
作者：清晝
朝代：唐

paragraphs: 帝出於震，文明始敷。
山岳降氣，龜龍負圖。
爰有書契，乃立典謨。
先知孔聖，飛步天衢。
漢承秦弊，尊儒尚學。
百氏六經，九流七略。
屈宋接武，班馬繼作。
或頌燕然，或贊麟閣。
降及三祖，始變二雅。
仲宣閑和，公幹蕭灑。
士衡安仁，不史不野。
左張精奧，嵇阮高寡。
暨于江表，其文鬱興。
綺麗爭發，繁蕪則懲。
詞曄春華，思清冬冰。
景純跌宕，遊仙獨步。
青雲其情，白璧其句。
靈運山水，實多奇趣。
遠派孤峰，龍騰鳳翥。
陶令田園，匠意真直。
春柳寒松，不凋不飾。
江淹雜體，方見才力。
擬之信工，似而不逼。
鮑昭從軍，主意危苦。
氣勝其詞，雅愧於古。
隱侯似病，創制規矩。
時見琳琅，惜哉榛楛。
謝朓秀發，詞理翩翩。
孤標爽邁，深造精研。
惠休翰林，別白離堅。
有會必愜，無慚曩賢。
吳均頗勁，失於典裁。
竟乏波瀾，徒工邊塞。
彼柳吳興，高視時輩。
汀洲一篇，風流寡對。
何遜清切，所得必新。
緣情既密，象物又真。
江總徵正，未越常倫。
時合風興，或無淄磷。
二杜繁俗，三劉瑣碎。
陳徐之流，陰張之輩。
伊數公者，閫域之外。
吁此以還，有固斯鄶。